Statsrevisorerne kritiserer Sundheds- og Ældreministeriet håndtering af salget af vaccineproduktionen på Statens Serum Institut

Statsrevisorerne har netop offentliggjort en beretning om salget af Statens Serum Instituts vaccineproduktion, og den giver alvorlig kritik af Sundhedsministeriet.

Det sker på baggrund af en undersøgelse fra Rigsrevisionen, hvor man har skullet vurdere, om Sundheds- og Ældreministeriets beslutningsgrundlag, forberedelse og gennemførelse af salget af vaccineproduktionen var tilfredsstillende.

Rigsrevisionen tog af egen drift sagen op i juni 2017. Det skete efter en række afsløringer i Ekstra Bladet om kritisable forhold ved salget.

I konklusionen hedder det blandet andet, at Sundhedsministeriets langsommelighed har medført, at man i stedet for at få op mod 285 millioner kroner i statskassen endte med en regning på 279 mio. kr.:

'Statsrevisorerne kritiserer Sundheds- og Ældreministeriets langsommelige gennemførelse af salget. Langsommeligheden fik som konsekvens, at statens foreløbige nettoprovenu ved salget (inkl. huslejerabat og rådgivningsomkostninger) blev ca. ÷279 mio. kr. mod et forventet provenu på mellem 0 kr. og 285 mio. kr., samt at driftstabet blev forøget. '

Formanden for statsrevisorerne Peder Larsen(SF) siger til Ekstra Bladet:

- Det er jo nærmest en lærebog i, hvordan man ikke skal sælge et statsligt aktiv. Der er stort set ikke i forberedelsen den fejl, som de ikke begår, siger han.

I alt vurderer Rigsrevisionen, at de samlede udgifter forbundet med salget udgør mellem cirka 1,3 og 1,8 milliarder kroner.

Statsrevisorerne konkluderer, at følgende forhold bidrog til at forlænge processen, forringe ministeriets forhandlingsposition og forringe salgsprisen:

Der blev ikke i forberedelsesfasen udarbejdet en forretningsplan, der var tilstrækkeligt underbygget til, at den kunne danne grundlag for bydernes vurderinger af vaccineaktiviteten.

Der blev ikke i salgsprocessen udarbejdet en plan for it-adskillelsen mellem de aktiviteter, som skulle blive i SSI og de frasolgte aktiviteter.

Der blev ikke indgået fastholdelsesaftaler med kernepersonale, som kunne give personalet incitament til at bidrage konstruktivt til forløbet hele vejen til afslutning.

Rigsrevisionen har desuden påpeget, at salgsbeslutningsgrundlaget ikke var afbalanceret. Rigsrevisionen har påpeget, at det havde været hensigtsmæssigt, hvis Sundheds- og Ældreministeriet havde omtalt problemstillingen vedrørende forsyningssikkerheden og havde sikret opdatering af beslutningsgrundlaget, herunder havde foretaget en grundigere sammenligning mellem salg og andre alternativer.



I undersøgelsen konkluderer Rigsrevisionen således:

'Rigsrevisionen vurderer, at Sundheds- og Ældreministeriets beslutningsgrundlag, forberedelse og gennemførelse af salget af vaccineproduktionen var meget utilfredsstillende. '